google/wiki40b huggingface dataset:
Πρώιμοι Σλάβοι

Οι πρώιμοι Σλάβοι ήταν μια ποικιλόμορφη ομάδα φυλετικών κοινωνιών που ζούσαν κατά την Περίοδο της Μετανάστευσης και του Πρώιμου Μεσαίωνα (περίπου τον πέμπτο έως τον δέκατο αιώνα) στην Ανατολική Ευρώπη και καθιέρωσαν τα θεμέλια για τα σλαβικά έθνη μέσω των σλαβικών κρατών του Υψηλού Μεσαίωνα. Η πρώτη γραπτή χρήση του όρου "Σλάβοι" χρονολογείται στον 6ο αιώνα, όταν οι σλαβικές φυλές κατοικούσαν σε μεγάλο μέρος της Κεντρικής και Ανατολικής Ευρώπης. Μέχρι εκείνο τον αιώνα, οι ιθαγενείς ιρανικές εθνοτικές ομάδες (οι Σκύθες, οι Σαρμάτες και οι Αλανοί) είχαν απορροφηθεί από τον σλαβικό πληθυσμό της περιοχής. Κατά τους επόμενους δύο αιώνες, οι Σλάβοι επεκτάθηκαν νοτιοδυτικά προς τα Βαλκάνια και τις Άλπεις και βορειοανατολικά προς τον ποταμό Βόλγα.
Αρχίζοντας από τον ένατο αιώνα, οι Σλάβοι σταδιακά ασπάστηκαν τον Χριστιανισμό (Βυζαντινή Ορθοδοξία και Ρωμαιοκαθολικισμός). Μέχρι τον 12ο αιώνα, ήταν ο πυρήνας πολλών μεσαιωνικών χριστιανικών κρατών: οι Ανατολικοί Σλάβοι στην Κιεβινή Ρωσία, οι Νότιοι Σλάβοι στη Βουλγαρία, στην Κροατία, στη Βοσνία και στη Σερβία και οι Δυτικοί Σλάβοι στην Πολωνία, στην Αγία Ρωμαϊκή Αυτοκρατορία (Πομερανία, Βοημία, Μοραβία) και στο Βασίλειο της Ουγγαρίας (Νιτρία).
Λαϊκή Ενότητα (Ελλάδα)

Ίδρυση

Στις 21 Αυγούστου 2015, μετά την παραίτηση της κυβέρνησης του Αλέξη Τσίπρα,, 25 βουλευτές του ΣΥ.ΡΙΖ.Α., ανεξαρτητοποιήθηκαν και σχημάτισαν νέα Κοινοβουλευτική Ομάδα, υπό τον τίτλο «Λαϊκή Ενότητα». Επικεφαλής τέθηκε ο Παναγιώτης Λαφαζάνης, γραμματέας ο Στάθης Λεουτσάκος, κοινοβουλευτικός εκπρόσωπος ο Δημήτρης Στρατούλης και εκπρόσωπος τύπου ο Κώστας Ήσυχος. Η Κοινοβουλευτική Ομάδα ήταν η τρίτη μεγαλύτερη στη Βουλή. Τις επόμενες ημέρες παραιτήθηκαν 53 μέλη της Κεντρικής Επιτροπής του ΣΥ.ΡΙΖ.Α., τα οποία ανήκαν κυρίως στην Αριστερή Πλατφόρμα και στην Κομμουνιστική Τάση, ενώ αποχώρησαν επίσης οι βουλευτές Ζωή Κωνσταντοπούλου, Νάντια Βαλαβάνη, Κωστής Δερμιτζάκης και ο ευρωβουλευτής Νίκος Χουντής, οι οποίοι εντάχθηκαν στη Λαϊκή Ενότητα.
Στις 24 Αυγούστου ιδρύθηκε και επισήμως ως πολιτικό κόμμα, μετά την κατάθεση της σχετικής αίτησης στον Άρειο Πάγο.

2015-σήμερα

Εν όψει των εκλογών του Σεπτεμβρίου, εντάχθηκαν στη Λαϊκή Ενότητα το Σχέδιο Β του Αλέκου Αλαβάνου, οι οργανώσεις Αριστερή Ανασύνθεση και Αριστερή Αντικαπιταλιστική Συσπείρωση, οι οποίες αποχώρησαν από την ΑΝΤ.ΑΡ.ΣΥ.Α., καθώς και η Διεθνιστική Εργατική Αριστερά, και άλλες οργανώσεις της εξωκοινοβουλευτικής αριστεράς. Τη Λαϊκή Ενότητα υποστήριξαν και οι Ενεργοί Πολίτες, με το Μανώλη Γλέζο να τίθεται επικεφαλής του ψηφοδελτίου Επικρατείας. Ωστόσο, το κόμμα συγκέντρωσε ποσοστό 2,86% και δεν κατάφερε να εισέλθει στη Βουλή.
Τον Νοέμβριο της ίδιας χρονιάς πραγματοποιήθηκε η 1η Πανελλαδική Σύσκεψη της Λαϊκής Ενότητας, και τον Ιούνιο του 2016 διεξήχθη η Ιδρυτική Πανελλαδική Συνδιάσκεψη κατά την οποία εξελέγη το Πολιτικό Συμβούλιο του κόμματος. Λίγες ημέρες πριν την Ιδρυτική Συνδιάσκεψη, είχαν γίνει επαφές της Λαϊκής Ενότητας με τη Χριστιανική Δημοκρατία για κοινή δράση. Γραμματέας του Πολιτικού Συμβουλίου και επικεφαλής του κόμματος εκλέχτηκε ο Παναγιώτης Λαφαζάνης. 
Τους επόμενους μήνες σημειώθηκαν μία σειρά από αποχωρήσεις σχημάτων και οργανώσεων από τη Λαϊκή Ενότητα. Συγκεκριμένα αποχώρησαν η Κομμουνιστική Τάση, η Αριστερή Ριζοσπαστική Κίνηση, το Κίνημα Δεν πληρώνω, η Κομμουνιστική Οργάνωση Ανασύνταξη και η Εργατική Απάντηση.Τον Ιούνιο του 2019 αποχώρησε από το σχήμα το ΔΗ.Κ.ΚΙ..

Νεολαία

Η Νεολαία Λαϊκής Ενότητας είναι η οργάνωση νέων του κόμματος. Στις 15 Ιουνίου 2017, μέλη της νεολαίας έκαναν παρέμβαση στο δελτίο ειδήσεων της ΕΡΤ.
Μισέλ Χαζαναβίσιους

Βιογραφία

Ο Μισέλ Χαζαναβίσιους γεννήθηκε από εβραϊκή οικογένεια με καταγωγή τη Λιθουανία και την Πολωνία. Πριν ασχοληθεί με τη σκηνοθεσία ταινιών, ασχολήθηκε με την τηλεόραση όπου εργάστηκε σαν σκηνοθέτης το 1988. Αρχικά ασχολήθηκε με τη σκηνοθεσία διαφημιστικών και αργότερα σκηνοθέτησε την πρώτη του ταινία La Classe Αméricaine για την τηλεόραση. Το 1997 σκηνοθέτησε την πρώτη του ταινία μικρού μήκους και ακολούθησε η πρώτη του κινηματογραφική ταινία Mes Αmis, στην οποία πρωταγωνίστησε ο αδερφός του και ηθοποιός Σερζ Χαζαναβίσιους.
Επτά χρόνια αργότερα, ο Χαζαναβίσιους έγραψε και σκηνοθέτησε τη δεύτερη κινηματογραφική ταινία του OSS 117: Αποστολή στο Κάιρο  (OSS 117: Cairo, Nest of Spies), μια παρωδία των κατασκοπευτικών ταινιών της δεκαετίας του '60. Η ταινία αποδείχτηκε εισπρακτική επιτυχία με 23 εκατομμύρια δολάρια παγκοσμίως. Το 2009 ακολούθησε μια συνέχεια με τίτλο Ο Κατάσκοπος που Γύρισε από το... Ρίο! Μυστικός Πράκτορας OSS 117 (OSS 117: Lost in Rio). Το 2011 σκηνοθέτησε και έγραψε την ταινία The Artist. H ταινία έλαβε μέρος στο διαγωνιστικό τμήμα του Φεστιβάλ Καννών του 2011 και ο Χαζαναβίσιους βραβεύτηκε με Όσκαρ Σκηνοθεσίας, BAFTA Καλύερης Σκηνοθεσίας και Πρωτότυπου Σεναρίου και έλαβε υποψηφιότητα για Χρυσή Σφαίρα σκηνοθεσίας και σεναρίου. Συνολικά η ταινία έλαβε 10 υποψηφιότητες για Όσκαρ, κερδίζοντας 5, 6 για Χρυσή Σφαίρα κερδίζοντας 3 και 12 υποψηφιότητες για BAFTA κερδίζοντας 7. Και στους τρεις αυτούς θεσμούς, η ταινία κέρδισε το βραβείο Καλύτερης Ταινίας.

Προσωπική ζωή

Ο Χαζαναβίσιους είναι παντρεμένος με την ηθοποιό Μπερενίς Μπεζό, η οποία έπαιξε στις ταινίες OSS 117: Αποστολή στο Κάιρο  (OSS 117: Cairo, Nest of Spies) και The Artist.
Συμμαχία της 8ης Μαρτίου

Ιστορία

Η ονομασία του πάρθηκε από τις 8 Μαρτίου 2005, όταν διαφορετικά κόμματα κάλεσαν για μαζική συγκέντρωση στο κέντρο της Βηρυτού ως απάντηση στην Επανάσταση του Κέδρου. Η διαδήλωση ευχαρίστησε τη Συρία για το ότι βοήθησε στον τερματισμό του εμφυλίου πολέμου του Λιβάνου, τη βοήθεια για τη σταθεροποίηση του Λιβάνου και την υποστήριξη της αντίστασης του Λιβάνου στην ισραηλινή κατοχή.

Συμπερίληψη του Ελεύθερου Πατριωτικού Κινήματος

Το Ελεύθερο Πατριωτικό Κίνημα (CPL) αποτέλεσε τη βάση του κινήματος της Συμμαχίας της 14ης Μαρτίου. Το CPL ξεκίνησε τον απελευθερωτικό πόλεμο κατά του συριακού στρατού στις 14 Μαρτίου 1989 και συμμετείχε σε όλες τις διαδηλώσεις εναντίον της κατοχής της Συρίας μέχρι τη μαζική διαδήλωση της Επανάστασης του Κέδρου στις 14 Μαρτίου 2005. Το Ελεύθερο Πατριωτικό Κίνημα (CPL) διαχωρίστηκε από τη Συμμαχία της 14ης Μαρτίου 2006 στις 6 Φεβρουαρίου 2006, όταν ο ηγέτης του Μισέλ Αούν υπέγραψε μνημόνιο κατανόησης με τη Χεζμπολάχ. Το CPL εξέτασε το έργο του κατά της συριακής κυβέρνησης που ολοκληρώθηκε όταν ο συριακός στρατός εγκατέλειψε το Λίβανο στα τέλη Απριλίου του 2005. Το Ελεύθερο Πατριωτικό Κίνημα υπό την ηγεσία του Μισέλ Αούν, εντάχθηκε τελικά στην ανταγωνιστική συμμαχία της 8ης Μαρτίου, καθιστώντας έναν από τους κύριους εταίρους του συνασπισμού.

Διακυβέρνηση Συμμαχίας (2011–2013)

Το Προοδευτικό Σοσιαλιστικό Κόμμα εγκατέλειψε τη Συμμαχία της 14ης Μαρτίου τον Ιανουάριο του 2011, αφού αποτέλεσε έναν από τους ακρογωνιαίους λίθους και φαινομενικά ευθυγραμμίστηκε με το Συγκρότημα Αλλαγής και Μεταρρύθμισης της Συμμαχίας μετά την επίσκεψη του Ουαλίντ Τζουμπλάτ στη Δαμασκό. Η κίνηση αυτή έδωσε στην συμμαχία και στους εταίρους της πλειοψηφία στο κοινοβούλιο, δίνοντάς τους τη δυνατότητα να ονομάσουν τον Ναζίμ Μικατί ως πρωθυπουργό για να σχηματίσουν την κυβέρνηση του Λιβάνου τον Ιούνιο του 2011. Η κυβέρνηση που σχηματίστηκε από τη Συμμαχία της 8ης Μαρτίου διατηρήθηκε 22 μήνες μέχρι την παραίτηση του Μικατί στις 23 Μαρτίου 2013.
27P/Κρόμελιν

Ο Κομήτης του Κρόμελιν (Crommelin), γνωστός και ως Κομήτης Pons-Coggia-Winnecke-Forbes, είναι περιοδικός κομήτης με περίοδο περιφοράς γύρω από τον Ήλιο σήμερα 28 γήινα έτη. Αυτή η τιμή αντιστοιχεί σε κομήτη τύπου Χάλεϋ (περίοδοι μεταξύ 20 και 200 ετών). Ο κομήτης πήρε το όνομα του Βρετανού αστρονόμου Άντριου Κρόμελιν, που υπολόγισε την τροχιά του το 1930. Είναι ένας εκ των τεσσάρων μόνο κομητών οι οποίοι δεν φέρουν το όνομα αυτών που τους ανεκάλυψαν (οι άλλοι τρεις είναι οι κομήτες του Χάλεϋ, του Ένκε και του του Λέξελ), αλλά το όνομα αυτού που είχε υπολογίσει την τροχιά τους.

Ιστορικό

Ο πρώτος που παρατήρησε τον Κομήτη Κρόμελιν ήταν ο Γάλλος αστρονόμος Ζαν-Λουί Πονς από τη Μασσαλία, στις 23 Φεβρουαρίου 1818. Τον παρακολούθησε μέχρι τις 27 Φεβρουαρίου, αλλά μετά τον έχασε εξαιτίας πολλών ημερών συννεφιασμένου καιρού. Ο Γιόχαν Ένκε προσπάθησε να υπολογίσει την τροχιά του, αλλά τα περιθώρια σφάλματος ήταν πολύ μεγάλα.
Το 1872 ο Τζον Ράσελ Χιντ εκτέλεσε έναν χονδρικό υπολογισμό της τροχιάς του και επεσήμανε ότι προσομοίαζε με την τροχιά του Κομήτη Μπιέλα. Βασισμένος σε αυτό, ο Έντμουντ Βάις πρότεινε αργότερα ότι μπορεί να ήταν τμήμα του Μπιέλα.
Η επόμενη ανακάλυψη του κομήτη έγινε στις 10 Νοεμβρίου 1873 από τον Ζερόμ Κοτζιά (που επίσης παρατηρούσε από τη Μασσαλία) και την επόμενη νύχτα από τον Φρήντριχ Βίνεκε (που παρατηρούσε από το Στρασβούργο), αλλά μετά τις 16 Νοεμβρίου χάθηκε και πάλι. Οι Βάις και Χιντ ανέλαβαν εκ νέου τους υπολογισμούς και επεχείρησαν να συνδέσουν τον «νέο» κομήτη με εκείνον του 1818.
Μία τρίτη ανακάλυψη έγινε άλλες δύο τροχιές του κομήτη αργότερα, στις 19 Νοεμβρίου 1928, από τον Αλεξάντερ Φ.Ι. Φορμπς, που παρατηρούσε από το Κέιπ Τάουν, και επιβεβαιώθηκε στις 21 Νοεμβρίου από τον Χάρυ Έντγουιν Γουντ στο Γιοχάνεσμπουργκ. Τέλος, ο Άντριου Κρόμελιν προσδιόρισε την τροχιά του και μπόρεσε να ταυτίσει τους κομήτες του 1818 (Πονς) and 1873 (Κοτζιά-Βίνεκε) με αυτόν.
Κατά την πιο πρόσφατη εμφάνισή του ο Κομήτης του Κρόμελιν εντοπίσθηκε αρχικώς στις 12 Μαΐου 2011, όταν είχε φαινόμενο μέγεθος 18,7, και έφθασε στη μέγιστη φωτεινότητά του (μέγεθος 10,7) την ημέρα του περιηλίου του, στις 3 Αυγούστου του ίδιου έτους.

Τροχιακά στοιχεία

Η τροχιά του Κομήτη του Κρόμελιν (εποχή 13 Μαρτίου 2013) έχει απόσταση περιηλίου 0,748 AU (111,9 εκατομμύρια χιλιόμετρα) από τον Ήλιο, απόσταση αφηλίου 17,72 AU (μεταξύ των τροχιών των πλανητών Κρόνου και Ουρανού), μεγάλο ημιάξονα 9,2360 AU, εκκεντρότητα 0,919 και κλίση ως προς την εκλειπτική 28,967 μοίρες. Το μήκος του ανερχόμενου συνδέσμου της τροχιάς είναι 250,63 μοίρες και το όρισμα του περιηλίου 196,025 μοίρες. Η επόμενη διέλευση του κομήτη από το περιήλιο της τροχιάς του αναμένεται στις 27 Μαΐου 2039. Ωστόσο, σε καμιά από τις εμφανίσεις του στον 21ο αιώνα δεν θα βρίσκεται σε κατάλληλη θέση ως προς τη Γη για ευνοϊκή παρατήρηση.
Καπνιστικές Ομάδες για την Τέχνη και την Εικαστική Συγκρότηση

Ιστορικό

Στις 14/7/2009 κατέθεσε στο Συμβούλιο της Επικρατείας αίτηση ακύρωσης του Νόμου Αβραμόπουλου περί απαγόρευσης του καπνίσματος, μια πράξη που του έδωσε σημαντική δημοσιότητα.
Το κόμμα εμφανίστηκε για πρώτη φορά στις βουλευτικές εκλογές του 2009 κατεβάζοντας συνδυασμό μόνο στην εκλογική περιφέρεια της Α' Αθήνας. Παρά το γεγονός ότι δεν υπήρχαν υποψήφιοι σε άλλες εκλογικές περιφέρειες, υπήρξαν άρθρα για το κόμμα και στον επαρχιακό τύπο σε όλη την Ελλάδα αλλά και στην Κύπρο. Σημαντική εντύπωση έκανε στον ελληνικό τύπο και η προβολή του κόμματος από εκπομπή του BBC στην οποία έγινε ειδική αναφορά/αφιέρωμα στο κόμμα αυτό, ως το πρώτο κόμμα διεθνώς που υποστηρίζει τα δικαιώματα των καπνιστών.
Στις εκλογές έλαβε 1.353 ψήφους, απασχολώντας τα Μ.Μ.Ε. και μετεκλογικά.
Ένα χρόνο μετά τις εκλογές, ο Νίκος Λούβρος, κλήθηκε ως εκπρόσωπος του κόμματος Κ.Ο.Τ.Ε.Σ. σε ραδιοφωνική έρευνα με θέμα τα μέτρα της απαγόρευσης του καπνίσματος.
Στις 13 Ιουνίου του 2019 ανακοινώθηκε ότι ο Νίκος Λούβρος θα κατέλθει υποψήφιος στις εθνικές εκλογές με τον ΣΥ.ΡΙΖ.Α.

Άλλα χαρακτηριστικά

Οι αφίσες και τα εμβλήματα του κόμματος έκαναν ευρεία χρήση του ακρωνύμιου του κόμματος (Κ.Ο.Τ.Ε.Σ.). Το έμβλημα του κόμματος ήταν εικόνα με τρεις κότες και στην προβολή του χρησιμοποιήθηκε λογοπαίγνιο σχετικό με κότες («και στις βουλευτικές εκλογές ΚΟΤΕΣ τσιμπητό»). Το έμβλημα του κόμματος με τις κότες χρησιμοποιήθηκε αρκετές φορές σε άρθρα που αφορούσαν είτε αποκλειστικά το κόμμα αυτό είτε σε άρθρα που αφορούσαν και άλλα μικρότερα κόμματα, ακόμη και μετά τις εκλογές. Το λογοπαίγιο («...τσιμπητό»), έτυχε επίσης σημαντικής προβολής. Σημασία δόθηκε επίσης από τον τύπο στο ότι το όνομα, αλλά και οι σκοποί του κόμματος εκφράζουν πρωτοτυπία, χιούμορ, πλούσια φαντασία, αλλά και ότι έδωσαν (μαζί με άλλα κόμματα με ονόματα «μεταξύ σοβαρού και αστείου») «μια διαφορετική πινελιά στη σοβαροφάνεια του πολιτικού μας συστήματος».
Κωνσταντίνος Μάνος (ποιητής)

Βιογραφικό

Γεννήθηκε το 1869 στην Αθήνα. Οι γονείς του κατάγονταν από ιστορικές οικογένειες. Συγκεκριμένα ο πατέρας του, Θρασύβουλος Μάνος, ήταν στρατηγός και καταγόταν από τη φαναριώτικη οικογένεια με απώτερη καταγωγή την Καστοριά, ενώ η μητέρα του, Ρωξάνη Μαυρομιχάλη, από την οικογένεια Μαυρομιχάλη. Ήταν αδελφός του Πέτρου Μάνου. Σπούδασε νομική στη Λειψία και φιλοσοφία στην Οξφόρδη. Διετέλεσε καθηγητής της αυτοκράτειρας της Αυστρίας Ελισάβετ. Πρωτοστάτησε στη διοργάνωση των πρώτων σύγχρονων Ολυμπιακών αγώνων της Αθήνας. Υπήρξε ιδρυτής του Α.Ο. Αθηνών.
Με την κήρυξη της Κρητικής Επανάστασης πήγε στην Κρήτη όπου και ηγήθηκε του Ιερού Λόχου, που δημιούργησε. Διάφορες απογοητεύσεις τον οδήγησαν να αφήσει την Ελλάδα και να ταξιδέψει, φτάνοντας μέχρι και την Αλάσκα. Επέστρεψε αργότερα στην Κρήτη για να διατελέσει δήμαρχος στα Χανιά για μία διετία (1900 – 1902).
Η αγωνιστική του δράση όμως δεν περιορίστηκε στην Κρητική Επανάσταση. Πήρε μέρος στον Μακεδονικό Αγώνα, χρησιμοποιώντας το ψευδώνυμο Μιχαηλίδης. Το 1905 έλαβε μέρος στην κρητική συνέλευση τoυ Θερίσσου, ενώ ήρθε σε αντιπαράθεση με τον πρίγκιπα Γεώργιο, ύπατο αρμοστή της Κρητικής πολιτείας. Το 1909 πήρε μέρος στο Κίνημα στο Γουδί. Στη συνέχεια διορίστηκε αντιπρόσωπος και στις δύο αναθεωρητικές βουλές που ακολούθησαν.
Τελευταίος του αγώνας ήταν η συμμετοχή του στους Βαλκανικούς πολέμους (1912 – 1913), όπου ήταν αρχηγός στρατιωτικού σώματος το οποίο βοήθησε μεταξύ άλλων και στην απελευθέρωση της Πρέβεζας. Τον Απρίλιο του 1913 βρήκε τραγικό τέλος όταν το αεροπλάνο στο οποίο επέβαινε συνετρίβη στον Λαγκαδά, κατά τη διάρκεια ανιχνευτικής πτήσης σε βουλγαρικό στρατόπεδο.

Λογοτεχνικό έργο

Παρά τα μόλις 44 χρόνια της ζωής του, ο Κωνσταντίνος Μάνος έγραψε αρκετά ποιήματα, τα οποία δημοσίευσε στη μοναδική συλλογή που εξέδωσε υπό τον τίτλο Λόγια της Καρδιάς. Η συλλογή του αυτή τιμήθηκε με τον πρώτο έπαινο στον Φιλαδέλφειο διαγωνισμό. Πρωτοστάτησε επίσης στην καθιέρωση της δημοτικής γλώσσας μαζί με τον Λορέντζο Μαβίλη. Εξέδωσε μάλιστα το 1905 μετάφραση της Αντιγόνης του Σοφοκλή στη δημοτική, γεγονός πρωτοποριακό για την εποχή του.
Γιάννακας Αποστολόπουλος

Βιογραφικά στοιχεία

Η καταγωγή του ήταν από το χωριό Βλαχοκερασιά του σημερινού νομού Αρκαδίας. Ήταν μυημένος στην Φιλική Εταιρία, σύμφωνα με τις μυστικές εκθέσεις της τότε Ρωσικής Αστυνομίας. Ως οπλαρχηγός στην αρχή της επανάστασης είχε υπό τις διαταγές του σώμα 400 ανδρών, από τους οποίους 200 περίπου ήταν Αρβανιτοκερασιώτες και Βλαχοκερασιώτες, 40 Καλτεζιώτες, 30 Μαναριώτες, 15 Αλεποχωρίτες, 15 Πηγαδιώτες και οι υπόλοιποι από τα άλλα Βρεστοχώρια της Αρκαδίας.
Την 11η Νοεμβρίου 1825, η Βουλή των Ελλήνων τον προάγει στον βαθμό του Αντιστρατήγου από αυτόν του Χιλιάρχου.
Πολέμησε μαζί με κοντοχωριανούς του στην πολιορκία της Τριπόλεως. Ακολουθούσε πάντα τον Θεόδωρο Κολοκοτρώνη και βρέθηκε σε πολλές μάχες μαζί του όπως στην πολιορκία της Πάτρας το 1822 και κατά την οθωμανική στρατιωτική εκστρατεία του Δράμαλη στην Νότια Ελλάδα και αλλού όπου και ο Κολοκοτρώνης. 
Όταν ο Κολοκοτρώνης φυλακίστηκε, ακολούθησε τον Παπαφλέσσα τον οποίο βοήθησε στην εκστρατεία στο Μανιάκι.
Μετά τον θάνατο του Παπαφλέσσα και την αποφυλάκιση του Κολοκοτρώνη, πολέμησε και πάλι στο πλευρό του και διακρίθηκε για τις χωσιές, δηλαδή τις ενέδρες, που έκαναν οι Έλληνες επαναστάτες στους Αιγυπτίους στρατιώτες του Ιμπραήμ Πασά το 1825-26.

Διηγούνται ότι, ενώ οι Τούρκοι μετέβαινον εις Βέροια Λακωνίας, ο Γιάννακας εφόνευσε παρά τον Πύργον εκ της οπισθοφυλακής τρεις Ατιλήδες (εννοεί  Ιππείς) τους οποίους και εσύλησεν. Αυτόν δε, τον Γιάννακα, εμιμήθησαν και άλλοι και εφόνευσαν περί τους δέκα εις την αυτήν θέσιν, τα δε κουφάρια των φονευμένων εβρωμούσαν επί πολύν χρόνον, δείχνοντας στους Έλληνες ότι τα στρατεύματα του Ιμπραήμ δεν ήταν ανίκητα.
Την 14ην Αυγούστου 1826 στην νέα (δεύτερη) εκστρατεία του Ιμπραήμ Πασά κατά της Μάνης 'κτυπά' στην Κερασιά και στην Αράχωβα Λακωνίας, με εκατόν πενήντα Αιγυπτίους ιππείς, από τους οποίους τριάντα φονεύθηκαν και άλλοι αιχμαλωτίστηκαν.
Βουντούχλα Αχαΐας

Ο όρος «Βουντούχλα» αφορά τοπωνύμιο, χείμαρρο, αρχαία πόλη και πεδινή έκταση (κάμπο) του Νομού Αχαΐας.

Λοιπά στοιχεία

Στα τέλη του 19ου αιώνα υπήρχαν στην ευρύτερη περιοχή της Βουντούχλας δύο χάνια για τη εξυπηρέτηση των διερχομένων, αυτά του "Καραχάλιου" και του "Μπαλάση".
Άστυλος ο Κροτωνιάτης

Ιστορικά στοιχεία

Ο Άστυλος αρχικά συμμετείχε ως πολίτης του Κρότωνα, αλλά το 480 π.Χ., πιθανόν για να τιμήσει τον τύραννο Ιέρωνα, πήρε μέρος στα 75α Ολύμπια ως πολίτης από τις Συρακούσες. Αυτό οι Κροτωνιάτες δεν το συγχώρεσαν ποτέ, τον εξόρισαν από την πόλη, κατέστρεψαν τον ανδριάντα του, έργο του Πυθαγόρα, και αποκαθήλωσαν την εικόνα του από τον ναό της Λακινίας Ήρας. Επίσης, το σπίτι του μετατράπηκε σε φυλακή (η πατρική οικία θεωρείτο ιερή στην αρχαιότητα) και τέλος  η οικογένειά του τον αποκλήρωσε. Αναφέρεται ότι υπήρχε ανδριάντας του στον ιερό χώρο της Άλτεως, καθώς και ότι ο ποιητής Σιμωνίδης τον απαθανάτισε σε επίγραμμά του. 
Τα αθλητικά κατορθώματα του Άστυλου συγκρίνονται με τον πολύ προγενέστερο από αυτόν, Χίονι της Σπάρτης, ο οποίος είχε κερδίσει κι αυτός σε τρεις συνεχόμενες Ολυμπιάδες (664, 660 & 656 π.Χ.) στα αγωνίσματα στάδιον και δίαυλος. Μάλιστα ο Άστυλος σύμφωνα με κάποιους υπερτερεί, διότι νίκησε μία φορά και στον οπλίτη δρόμο, όμως η σύγκριση είναι άνευ σημασίας εφόσον την περίοδο που έζησε ο Χίονις κατά πάσα πιθανότητα δεν διεξαγόταν αυτό το αγώνισμα στην Ολυμπία.

Σύμφωνα με τον Παυσανία

[ 6.13.1] Ἀστύλος δὲ Κροτωνιάτης Πυθαγόρου μέν ἐστιν ἔργον, τρεῖς δὲ ἐφεξῆς Ὀλυμπίασι σταδίου τε καὶ διαύλου νίκας ἔσχεν. ὅτι δὲ ἐν δύο ταῖς ὑστέραις ἐς χάριν τὴν Ἱέρωνος τοῦ Δεινομένους ἀνηγόρευσεν αὑτὸν Συρακούσιον, τούτων ἕνεκα οἱ Κροτωνιᾶται τὴν οἰκίαν αὐτοῦ δεσμωτήριον εἷναι κατέγνωσαν καὶ τὴν εἰκόνα καθεῖλον παρὰ τῇ Ἥρᾳ τῇ Λακινίᾳ κειμένην." Παυσανίας, Ηλιακών Β΄. - Παυσανίου Ἑλλάδος Περιήγησις 6. Ἠλιακῶν Β' 
  
[ 6.13.1] Ο  ανδριάντας του Κροτωνιάτη Αστύλου είναι έργο του Πυθαγόρα. Αναδείχθηκε Ολυμπιονίκης στο στάδιο τρεις συνεχείς φορές και σημείωσε νίκες και στο αγώνισμα του διαύλου. Επειδή στις  δύο τελευταίες  του νίκες αναγορεύτηκε νικητής ως Συρακούσιος, για να ευχαριστήσει  τον Ιέρωνα, γιο του Δεινομένη, οι Κροτωνιάτες τον τιμώρησαν μετατρέποντας το σπίτι του σε φυλακή και καταστρέφοντας τον ανδριάντα του, που βρισκόταν στο  ιερό της λακίνιας 'Ήρας.
Όμπλαστ Βέρμπασκα

Η περιφέρεια Βέρμπασκα (κροατικά : Vrbaska oblast, σερβικά : Врбаска област) ήταν διοικητική περιφέρεια του Βασιλείου Σέρβων, Κροατών και Σλοβένων από το 1922 έως το 1929. Διοικητικό της κέντρο ήταν η πόλη Μπάνια Λούκα. Σύμφωνα με την απογραφή του 1921 είχε έκταση 8.849 τετραγωνικά χλμ και πληθυσμό 423.096 κατοίκους.
Με την διοικητική διαίρεση του 1929 καταργείται και προσαρτήθηκε στην Μπανόβινα Βέρμπα. Σύμφωνα με την απογραφή του 1921 είχε πληθυσμό 423.096 κατοίκους, 242.557 ορθόδοξοι, 95.202 Καθολικοί και 72.271 μουσουλμάνοι.
Η Δασκάλα Πάει στο Κολέγιο

Πλοκή

Η ζωή ενός πάμπλουτου επιχειρηματία αλλάζει όταν γράφει το γιο του σ’ ένα ιδιωτικό κολέγιο και ανακαλύπτει μαζί του την ακαταμάχητη γοητεία της νέας δασκάλας των αγγλικών. Είναι άτυχος, όμως, στον έρωτα καθώς ανακαλύπτει ότι μεν ο γιος του τα φτιάχνει με την όμορφη νεαρή δασκάλα, η δε γυναίκα του με έναν γοητευτικό υπάλληλό του.

Συντελεστές

Πρωταγωνιστούν: Έντβιτζε Φένεκ, Alvaro Vitali, Renzo Montagnani, Leo Colonna, Nikki Gentile, Carlo Sposito, Dino Emanuelli
Σενάριο: Mariano Laurenti, Francesco Milizia, Franco Mercuri, Annie Albert
Σκηνοθεσία: Mariano Laurenti
Γκρέκο (περιοδικό)

Πρωταγωνιστής

Κεντρικός ήρωας του αφηγήματος είναι ένα 17χρονο ορφανό ελληνόπουλο, ο Κώστας Γεωργίου, που ζει ολομόναχο στο Σάο Πάολο της Βραζιλίας. Σπάνιο ποδοσφαιρικό ταλέντο, οι συγκυρίες το οδηγούν να παίξει σε μια από τις μεγάλες ομάδες του πρωταθλήματος των "παουλίστας", δηλαδή των ομάδων του Σάο Πάολο. Πρόκειται για την"Τόρεντ", φανταστικό δημιούργημα του συγγραφέα. Στα γήπεδα της Βραζιλίας και γενικότερα της Νότιας Αμερικής ο νεαρός Έλληνας, χάρη στα ποδοσφαιρικά του κατορθώματα, αναδεικνύεται σαν ένας από τους κορυφαίους ποδοσφαιριστές στον κόσμο με την προσωνυμία «Γκρέκο» (Έλληνας).

Δευτερεύοντες χαρακτήρες

Στην ποδοσφαιρική και κοινωνική του ζωή πλαισιώνεται από τον Σιού (πλήρες όνομα: Ίντσου Να Τιάρα Λαμάτα, που σημαίνει στη γλώσσα του: Ο Γενναίος Αετός με την Τρυφερή Καρδιά), την αγαπημένη του την Άμπυ, που στο τέλος θα γίνει γυναίκα του, τον αδελφό της και συμπαίκτη του στην ομάδα τον Τζέντο, τον Νίνο Ζανίνο, γκαφατζή αστυνομικό υπεύθυνο ασφάλειας της ομάδας, που έχει ως βοηθό ένα πανέξυπνο αστυνομικό μπουλντόγκ, τον "Ναύτη", τον συμπατριώτη του και συμπαίκτη του Νίκο Λυκούρη, που έχει την την προσωνυμία "Βελούδινος" για το εξαιρετικά ισχυρό του σουτ και τον Σιρόκο Μενεστρέλλο, μασέρ της ομάδας, του οποίου οι ταχυδακτυλουργικές ικανότητες και η παροιμιώδης αφηρημάδα του προσθέτουν μιαν ακόμα νότα ευθυμίας κοντά σε αυτή του γκαφατζή αστυνομικού.

Χαρακτηριστικά

Στην καταγραφή των λαϊκών παιδικών φυλλαδίων, ανάλογα με το θέμα τους, το Γκρέκο κατατάσσεται στα περιοδικά με ποδοσφαιρικές περιπέτειες. Ωστόσο, ανάμεσα στις περιγραφές ποδοσφαιρικών αγώνων, ο ήρωας και η παρέα του εμπλέκονται και σε περιπέτειες με αστυνομική δράση, που σε αρκετές περιπτώσεις η ανάπτυξή τους ξεπερνάει σε σελίδες τεύχους το ποδοσφαιρικό μέρος.
Η ύλη του κάθε εβδομαδιαίου τεύχους ολοκληρωνόταν με βιογραφικά δυο γνωστών Ελλήνων ποδοσφαιριστών και αθλητών στίβου που συνοδεύονταν από ένθετα χρωματιστά πορτρέτα τους σε "χαρτάκια" (μικρές αφισέτες), ενώ από τα μισά τεύχη περίπου της σειράς στο οπισθόφυλλο παρουσιάζονταν ποδοσφαιρικές ομάδες της Α’ και Β’ εθνικής, θεσμός στο ελληνικό ποδόσφαιρο, που μόλις εκείνη τη χρονιά είχε ιδρυθεί.
Ομηρική διάλεκτος

Φωνολογία

Τα Ομηρικά ελληνικά είναι σαν τα Ιωνικά ελληνικά, και σε αντίθεση με την κλασική αττική, στη μετατόπιση σε όλες σχεδόν τις περιπτώσεις των μεγάλων ᾱ να η: έτσι, Ομηρική Τροίη, ὥρη, πύλῃσι για αττικό Τροίᾱ, ὥρᾱ, πύλαις / πύλαισι "Τροία", "ώρα", "πύλες (DAT.) ». Εξαιρέσεις περιλαμβάνουν ουσιαστικά όπως θεᾱ "θεά", και τη γενική πληθυντικού των ουσιαστικών πρώτη κλίση και τη γενική ενικού των αρσενικών ουσιαστικών πρώτη κλίση: θεᾱων, Ἀτρεΐδᾱο "της θεές, του γιου του Ατρέα».

Δείγμα

Η Ιλιάς, Α 1–7
Μῆνιν ἄειδε, θεά, Πηληϊάδεω Ἀχιλῆος

οὐλομένην, ἣ μυρί’ Ἀχαιοῖς ἄλγε’ ἔθηκε,

πολλὰς δ’ ἰφθίμους ψυχὰς Ἄϊδι προΐαψεν

ἡρώων, αὐτοὺς δὲ ἑλώρια τεῦχε κύνεσσιν

οἰωνοῖσί τε δαῖτα· Διὸς δ’ ἐτελείετο βουλή·

ἐξ οὗ δὴ τὰ πρῶτα διαστήτην ἐρίσαντε

Ἀτρεΐδης τε ἄναξ ἀνδρῶν καὶ δῖος Ἀχιλλεύς.
Απόδοση στα νέα ελληνικά:
Τη μάνητα, θεά, τραγούδα μας του ξακουστού Αχιλλέως,

ανάθεμά τη, πίκρες που ᾽δωκε στους Αχαιούς περίσσιες

και πλήθος αντρειωμένες έστειλε ψυχές στον Άδη κάτω

παλικαριών, στους σκύλους ρίχνοντας να φάνε τα κορμιά τους

και στα όρνια ολούθε· έτσι το θέλησε να γίνει τότε ο Δίας·

απ᾽ τη στιγμή που πρωτοπιάστηκαν και χώρισαν οι δυο τους,

του Ατρέα ο γιος ο στρατοκράτορας κι ο μέγας Αχιλλεύς.
Βιρμανική Βικιπαίδεια

Προκλήσεις

Η πλειοψηφία των Βιρμανών χρηστών του διαδικτύου έχει την μη-Unicode γραμματοσειρά Ζαουγκίι, με αποτέλεσμα να δυσκολεύονται να καταλάβουν την Βιρμανική Βικιπαίδεια.
1410 Μάργκρετ

Φυσικά χαρακτηριστικά

Η μέση διάμετρος της Μάργκρέτ εκτιμάται σε περίπου 19,1 χιλιόμετρα. O φασματικός τύπος της είναι άγνωστος, ενώ το γεωμετρικό άλβεδό της είναι 0,1763. Είναι άγνωστο αν και με ποια περίοδο περιστρέφεται η Μάργκρετ γύρω από τον εαυτό της.